Rådets beslutning
af 3. maj 2002
om Kongeriget Nederlandenes myndigheders ydelse af statsstøtte til fordel for vejtransportvirksomheder
(2002/361/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 88, stk. 2, tredje afsnit,
under henvisning til begæring af 4. februar 2002 fra Kongeriget Nederlandenes regering, og
ud fra følgende betragtninger:
(1) Ifølge artikel 8, stk. 4, i Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier(1) kan Rådet give en medlemsstat tilladelse til at indføre fritagelser eller lempelser for punktafgifterne på mineralolier, hvis særlige politiske hensyn taler herfor.
(2) I henhold til artikel 3, nr. 5, første led, i Rådets beslutning 1999/880/EF(2) og artikel 2 i Rådets beslutning 2001/224/EF af 12. marts 2001 om punktafgiftsnedsættelser og -fritagelser for visse mineralolier, når disse anvendes til særlige formål(3), tillades det Nederlandene - indtil den 31. december 2002 som undtagelse fra bestemmelserne i Rådets direktiv 92/82/EØF(4) - fortsat at anvende nedsatte punktafgiftssatser for diesel, der anvendes af erhvervskøretøjer, under forudsætning af at satserne er i overensstemmelse med bestemmelserne i direktiv 92/82/EØF, især minimumssatserne, der er fastsat i direktivets artikel 5.
(3) Nederlandene har i sin nationale ret om punktafgifter indføjet en bestemmelse om delvis refusion af punktafgifterne på diesel, der anvendes af tunge erhvervskøretøjer.
(4) Ved skrivelse af 18. april 2001 (offentliggjort i EFT C 160 af 2.6.2001) meddelte Kommissionen Nederlandene, at den havde besluttet af indlede proceduren efter traktatens artikel 88, stk. 2, over for ovennævnte foranstaltninger.
(5) Det var miljø- og energisparehensyn, der fik de nederlandske myndigheder til at forhøje punktafgifterne på diesel. Den forøgede beskatning og de store omkostningsstigninger på grund af den internationale prisstigning på råolie havde alvorlige negative følger for vejtransportsektoren. Det var derfor nødvendigt at træffe kompenserende foranstaltninger for at undgå alvorlige økonomiske og sociale vanskeligheder for vejtransportsektoren. Dette var det eneste hensigtsmæssige middel.
(6) Foranstaltningerne er ikke diskriminerende. At visse firmaer eller sektorer nyder godt af visse beskatningsordninger betyder ikke i sig selv, at de i deres udformning eller indhold strider mod de almene interesser.
(7) Foranstaltningerne er midlertidige og udløber den 1. oktober 2002. Refusionsbeløbet blev væsentligt nedsat fra den 1. januar 2002.
(8) Der foreligger derfor ganske særlige omstændigheder, som gør det muligt at betragte denne støtte som forenelig med fællesmarkedet, idet den ydes som undtagelse og i strengt nødvendigt omfang for at afhjælpe de opståede økonomiske og sociale vanskeligheder i den pågældende vejtransportsektor -
VEDTAGET FØLGENDE BESLUTNING:
Artikel 1
De foranstaltninger, som Nederlandene har truffet i medfør af artikel 3, nr. 5, første led, i beslutning 1999/880/EF og artikel 2 i beslutning 2001/224/EF, betragtes som forenelige med fællesmarkedet.
Artikel 2
Denne beslutning er rettet til Kongeriget Nederlandene.
Udfærdiget i Bruxelles, den 3. maj 2002.